બળાત્કારીઓને મૃત્યુદંડ અંતિમ ઉપાય નથી ઃ ન્યાયમૂર્તિ ધર્માધિકારી
આવા અપરાધો માટે લોકોને સંવેદનશીલ બનાવવાની જરૃર
(પીટીઆઇ)	મુંબઇ, તા. ૨૧
મુંબઇ હાઇકોર્ટના પૂર્વ મુખ્ય ન્યાયમૂર્તિ ચંદ્રશેખર ધર્માધિકારીએ જણાવ્યું હતું કે બળાત્કારીઓને મોતની સજા આપવી એ અંતિમ ઉપાય નથી અને આવા પ્રકારના અપરાધો રોકવા માટે લોકોને જાતીય અપરાધો અને હિંસા અંગે લોકોને સંવેદનશીલ બનાવવા જરૃરી છે.
નિવૃત્ત ન્યાયમૂર્તિ ધર્માધિકારીએ જણાવ્યું હતું કે બળાત્કારીઓ માટે મોતની સજાની માંગ વેદનામાં કરવામાં આવી છે. લોકો ગુસ્સાને કારણે મોતની સજાની માંગ કરી રહ્યા છે. આ તાત્કાલિક પ્રતિક્રિયા છે અને આવી પ્રતિક્રિયા ખુબ જ તીવ્ર હોય છે.
તેમણે જણાવ્યું મોતની સજા અંતિમ ઉપાય નથી. તેનો ઉપાય એ છે કે સમગ્ર સમસ્યા અંગે લોકોને વધુ જાગૃત બનાવવામાં આવે. જે દિલ્હીમાં થયું તે મુંબઇમાં પણ થઇ રહ્યું છે.
પૂર્વ ન્યાયમૂર્તિએે જણાવ્યું હતું કે કાયદાનું સન્માન સજાના ડરથી વધુ મહત્ત્વપૂર્ણ છે. તેમણે જણાવ્યું હતું કે ઘણા લોકોની હાજરી હોવા છતાં આવી ઘટનાઓ થઇ રહી છે. ઉલ્લેખનીય છે કે રવિવારની રાત્રે પાટનગર દિલ્હીમાં એક ચાલુ બસમાં ૨૩ વર્ષની પેરા મેડિકલની વિદ્યાર્થિની પર સામૂહિક બળાત્કાર કરવામાં આવ્યો હતો.